มาร์จินใหม่ใส่เงินเร็ว
ลงอนุพันธ์ผิดทางหน่อยโดนซะต่างชาติขายกดหุ้นเอเชียแดง
19 ส.ค. 2554

ลงอนุพันธ์ผิดทางหน่อยโดนซะต่างชาติขายกดหุ้นเอเชียแดง
โบรกเกอร์ห่วงเพิ่มเงินประกันฟิวเจอร์ส SET50-โกลด์ ฟิวเจอร์ส กดดันลูกค้าวางเงินพอดีต้องใส่เงินเพิ่มเร็วขึ้น หากราคาผิดทางเล็กน้อย
นายภาคภูมิ ภาคย์วิศาล กรรมการผู้จัดการ บล.ฟินันเซีย ไซรัส เปิดเผยถึงการเพิ่มเงินหลักประกัน (มาร์จิน) สำหรับฟิวเจอร์สของ SET50 และโกลด์ ฟิวเจอร์ส ว่า ตามหลักการแล้วถือว่ามีความเหมาะสม เพื่อเป็นการดูแลความเสี่ยงของระบบซื้อขาย เพราะราคาหุ้นและทองคำเริ่มมีความผันผวนสูงมากในช่วง 1–2 เดือนที่ผ่านมา หรือนับตั้งแต่มีการเลือกตั้ง 
ประกอบกับปัจจัยลบต่างประเทศทั้งสหรัฐอเมริกาและยุโรป ทำให้นักลงทุนหันมาถือครองทองคำมากขึ้น ส่งผลให้ทองคำมีค่าความเหวี่ยงช่วง 1-2 เดือนนี้ อยู่ที่ระดับ 24% เพิ่มขึ้นอย่างมากจากช่วงครึ่งปีแรกเฉลี่ย 15% เท่านั้น 
ขณะเดียวกัน ดัชนีหุ้น SET50 ราคามีการเหวี่ยงตัวถึง 30% สูงกว่าค่าเฉลี่ยความเหวี่ยงในช่วง 1 ปีที่ผ่านมา อยู่ที่ 20% 
 




“สำนักหักบัญชี (TCH) จะมีการทบทวนอัตราหลักประกันทุกไตรมาส เพราะมาร์จินไม่ควรมีการเปลี่ยนแปลงบ่อยๆ เกรงว่าจะสร้างความสับสนให้กับผู้ลงทุนและผู้เกี่ยวข้อง” นายภาคภูมิ กล่าว
อย่างไรก็ตาม ผลของการเพิ่มมาร์จินในครั้งนี้มีความเป็นห่วงสำหรับผู้ลงทุนที่มีการเปิดสถานะในฟิวเจอร์ส SET50 อยู่แล้ว และวางเงินหลักประกันพอดีที่ระดับ 3.8 หมื่นบาทต่อสัญญา มีความเสี่ยงได้ง่ายต่อการถูกเรียกให้นำเงินมาวางประกันเพิ่ม เมื่ออัตรามาร์จินใหม่มีผลบังคับใช้ในวันที่ 19 ส.ค.นี้
ทั้งนี้ หากนักลงทุนลงทุนผิดทางโดยดัชนีเปลี่ยนแปลงเพียง 1 จุด จะต้องถูกเรียกให้มาวางเงินประกันเพิ่ม เพราะระดับ 3.8 หมื่นบาท สูงกว่ามาร์จินของหลักประกันรักษาสภาพ (MM) ของอัตราใหม่ไม่มาก ซึ่งอยู่ที่ 37,240 บาทต่อสัญญา และมาร์จินหลักประกันขั้นต้น (IM) อยู่ที่ 53,240 บาทต่อสัญญา 
สำหรับผู้ที่ลงทุนในโกลด์ ฟิวเจอร์สอยู่ และวางเงินหลักประกันพอดีตามอัตราเดิม 4.75 หมื่นบาท ซึ่งระดับนี้จะใกล้เคียงกับ MM ของอัตราใหม่ หากราคาโกลด์ ฟิวเจอร์ส เปลี่ยนแปลงผิดทางจากที่ลงทุนไว้เพียง 40 บาท ผู้ลงทุนจะต้องใส่เงินเพิ่มทันที 
“เจ้าหน้าที่การตลาดควรจะแจ้งให้กับลูกค้าทราบเมื่อเปลี่ยนแปลงมาร์จิน และควรจะแจ้งให้ลูกค้าในส่วนที่วางเงินพอดีให้ใส่เงินเพิ่ม เพราะมีความเสี่ยงจะถูกเรียกให้ใส่เงินได้ง่าย ในส่วนของฟินันเซียเองได้ทยอยแจ้งลูกค้าแล้ว แต่ก็ขึ้นอยู่กับการตัดสินใจของลูกค้าเองว่าจะใส่เงินเพิ่มหรือไม่” นายภาคภูมิ กล่าว
กรรมการผู้จัดการ บล.ฟินันเซีย ไซรัส กล่าวยอมรับว่า เงินประกันที่เพิ่มสูงขึ้น 30-40% นี้ อาจส่งผลกระทบต่อปริมาณการซื้อขายของผู้ลงทุนบ้าง แต่เชื่อว่าไม่มาก เพราะหลักการลงทุนในอนุพันธ์ที่ดี ควรจะวางเงินเกินกว่ามูลค่าหลักประกันอยู่แล้ว โดย 1 สัญญาควรจะวางเงินอย่างน้อย 1 แสนบาท เพื่อประคองความเสี่ยง ไม่ควรวางเงินครบจำนวนกับมูลค่าของหลักประกัน 
ด้านตลาดหุ้นเอเชียปรับตัวลงถ้วนหน้า ยกเว้นอินโดนีเซียที่พุ่งขึ้น 1.71% ขณะที่ตลาดหุ้นไทยทะยานขึ้นไปเหนือแนวต้าน 1,100 จุดสำเร็จ และไปไกลถึง 1,102 จุด แต่สุดท้ายกลับมาปิดที่ 1,089.09 จุด ลดลง 4.42 จุด มูลค่าการซื้อขายหนาตาขึ้น 45,088 ล้านบาท
นักลงทุนต่างชาติพลิกกลับมาขายอีกครั้ง 669 ล้านบาท จากวันก่อนเพิ่งพลิกมาซื้อกว่า 2,000 ล้านบาท และขายในตลาดตราสารหนี้จำนวน 1,496 ล้านบาท ส่งผลให้ค่าเงินบาทอ่อนตัวลงเล็กน้อยตามเอเชีย 
โบรกเกอร์ กล่าวว่า นักลงทุนเน้นขายหุ้นพลังงานในช่วงบ่าย และมีแรงไล่ซื้อหุ้นธนาคารพาณิชย์ตัวใหญ่ตลอดวัน